Menighedsrådsmøde den 9. januar kl. 18.30

Indkaldte: Jens Christian Grøndahl, Jacob Ørsted, Jan Pehrsson, Marianne Skodborggaard, Karen Voigt Steffensen, Lydia Skov Andersen, Michael Fornitz, Lotte Malene Vibild Schønau og Tina Pedersen.

Afbud fra:

Referent: Sahra Lindeberg

|  |  |
| --- | --- |
| 1. Godkendelse af dagsorden. |  |
|  | Dagsordenen blev godkendt. |
| 2 Godkendelse af referat af menighedsrådsmøde den 21. november 2024.  |  |
|  | Referatet fra den 21. november blev godkendt. |
| 3. Meddelelser fra formand, præst, kasserer, kontaktperson, kirkeværge, aktivitetsudvalg, børnehave, menighedspleje og evt. andre. |  |
|  | **Formanden:** Orienterer om korrespondance med AP-Møllerfonden. |
|  | **Sognepræsten:** Takker for en dejlig jul og nytårskomsammen i kirken. Gudstjenesten for ”Skyggebørn” – børn som lever i skyggen af et dødsfald eller sygdom i familien – var også meget meningsfuld og vi håber derfor, at de kommer igen til næste år. Den 23. februar bliver gudstjenesten radiotransmitteret. Det er 100-året for radiogudstjenesterne, som startede her i Garnisonskirken.  |
|  | **Kassereren:** Hanne fra regnskabskontoret vil sætte Marianne dybere ind i kirkeregnskabet, som ikke altid er nemt gennemskueligt. Marianne vil også tilmelde sig til et af Landsforeningen for menighedsråds kurser for kasserere. Vil bede Erling Ernstsen, som er regnskabsleder på Garnisons kirkegård, om at give menighedsrådet en introduktion til regnskab og budgetlægning ved et af de kommende menighedsrådsmøder. |
|  | **Kirkeværgen:** Lydia har ligeledes meldt sig til introduktionskursus for kirkeværger. Lysinstallationsprojektet er færdigt, men Lydia har haft møde med elektrikerne om strømfare. Eltavlen er af ældre dato og bør udskiftes inden for en overskuelig fremtid. Lysekronerne er nu også tændt under natfunktionen, hvilket ikke er hensigtsmæssigt og menighedsrådet beslutter derfor at få dem taget fra, da det er et simpelt indgreb. Det vedtages også, at tre lampegrupper skal kunne kobles fra det øvrige lys, hvis det budgetmæssigt holder sig inden for en vis ramme. Sensoren i udendørslamperne er i stykker og en ny vil blive sat op på vinduet, så der ikke skal bores i selve kirkens murværk. Uret på kirken har længe drillet og vi kommer nok ikke udenom en mekanisk understøttelse af klokkeværket.  |
|  | **Kontaktpersonen:** Personalemæssigt er vi kommet godt igennem højtiden.  |
|  | **Aktivitetsudvalget:** Ved årets første møde **i** aktivitetsudvalget er Jan blevet valgt som formand og Lydia som referent. Jan gennemgik den kommende tids aktiviteter. Tirsdagsmøderne i foråret er fastlagt og der er mange gode forslag til efterårets program. Kirkehøjskolens fremtid var også blevet vendt på mødet og her blev det besluttet, at man ville afholde kirkehøjskole igen lørdag den 25. oktober. Herudover fortæller Jan, at der er mange gode koncerter på programmet.  |
|  | **Kirkegården:** Det konstituerende møde er lige på trapperne.  |
|  | **Børnehaven:** Jan orienterer rådet om gode tiltag og fremtidige planer for børnehaven.  |
|  | **Menighedsplejen:** I menighedsplejen har man i år valgt at satse på en lille udflugt, som i år vil gå til Betel, sømandskirken i Nyhavn, i stedet for en heldagsudflugt, som ikke har haft så stor tilslutning de seneste år. Hugs and Food og Frelsens hær har igen i år modtaget støtte fra menighedsplejen. |
|  | **Mandagsmøderne:** Karen fortæller, hvordan der er blevet lagt positivt mærke til arbejdet for AA i Garnisonskirken, hvilket blandt andet har ført til invitationer til foredrag, ”Speaks”, mange andre steder i landet. |
| 4. Forslag om ansøgning til provstiudvalget vedr. finansiering af renovering af gitter. |  |
|  | Jens Christian foreslår at ansøge provstiet om finansiering af ny eltavle i stedet for gitteret på grund af situationens akutte karakter i forhold til brandfare. Menighedsrådet er enig i dispositionen og beslutter også at bestille et brandtilsyn. |
|  | Jacob foreslår at foretage en indsamling blandt menigheden til renovering af kapellet. Det vedtages, at der vil arbejdes videre på sagen i byggeudvalget, hvor blandt andre Lotte vil undersøde reglerne for indsamling.  |
| 5. Forslag om fremstilling af kort med motiv fra kirken. |  |
|  | I mange forskellige situationer har vi i kirken brug for at sende et kort og derfor foreslår Jens Christian, at vi får fremstillet forskellige typer kort til brug ved forskellige lejligheder. Der bydes fra rådet ind med mange forslag og de vil blive medtaget ved næste menighedsrådsmøde. Billederne sendes gerne til Sahra, så de kan blive printet ud og omdelt.  |
| 6. Eventuelt. |  |
|  | Marianne foreslår, at kollekten den 23. februar og søndagen efter bliver øremærket til Bibelselskabets indsamling til Bibler til ukrainske soldater ved fronten. Menighedsrådet tilslutter sig ideen. |